Shtetet e Bashkuara të shqetësuara për situatën pas zgjedhore në Shqipëri
Kantrimen: Politika dëmton imazhin e Shqipërisë në Bruksel dhe gjetkë
Zëvendës Ndihmës Sekretari i Shtetit për Euroazinë, Tomas Kantrimen tha dje në një takim me gazetarë në Uashington se Shtetet e Bashkuara mbeten vendosmërisht të angazhuara dhe aktive në Ballkanin Perëndimor dhe po punojmë më ngushtë me partnerët në Bashkimin Evropian për të ndihmuar vendet e rajonit të ralizojnë qëllimet e tyre për t’u anëtarësuar në BE dhe shumë prej tyre edhe në NATO. Diplomati amerikan tha se Shtetet e Bashkuara janë të shqetësuara për situatën pas zgjedhore në Shqipëri. Zëvendës Ndihmës Sekretari i Shtetit për Euroazinë, Tomas Kantrimen vlerësoi lart popullin shqiptar për pjesëmarrjen masive dhe sjelljen dinjitoze në zgjedhjet vendore të 8 majit dhe mijëra vëzhguesit e pavarur vendas që ndoqën zgjedhjet. Në të gjitha bashkitë, me përjashtim të Tiranës, tha ai, procesi shkoi mirë. Për Tiranën gara ishte e ngushtë dhe manovrimet kanë qënë intensive. Shpresoj, tha diplomati amerikan se pas këtyre zgjedhjeve, të shikojmë në Shqipëri një komunikim më të mirë, me respekt të ndërsjellë, një pjesëmarrje më të mirë nga të gjitha partinë në të gjitha organet qeverisëse. Për menimin tim, tha ai, kur njerëzit marrin pjesë në një numër kaq të madh në zgjedhje, është pikërisht kjo që ata kërkojnë. Lidhur me mundësinë e paraqitjes së çështjes në Komisionin e Venecias, zoti Kantrimen tha se nuk ka asgjë të keqe për t’iu drejtuar atij, pasi shumë vende e kanë bërë këtë, por ky është një vendim që u përket palëve në Shqipëri. Në pyetjen e Zërit të Amerikës për përgjegjësinë e politikës shqiptare për zgjidhjen e një sërë problemesh madhore për vendin, si çështja e pronësisë, reforma e gjyqësorit, “rjedhja e trurit”, e të tjera, ndërsa përplasjet për rezultatet e zgjedhjeve, duke filluar që nga ato parlamentare të qershorit 2009 janë tejzgjatur, Zëvendës Ndihmës Sekretari i Shtetit, Tomas Kantrimen, tha: Kjo, tha zoti Kantrimen është e rëndësishme, krahas gjithë kërkesave që pa përvijuar Bashkimi Evropian për anëtarësimin e Shqipërisë dhe për këtë duhet më shumë bashkëpunim mes partive. Në shumë aspekte, theksoi ai, Shqipëria ka ecur mirë, si në ekonomi, në përpjekjet për reforma, por është politika ajo që dëmton imazhin e saj në Bruksel dhe gjetkë. Duhet gjetur një mënyrë për ta ndryshuar këtë imazh, tha zyrtari i lartë i Departamentit të Shtetit, jo me fushata të marrëdhënieve publike, por me zgjidhje të arsyeshme dhe komunikim me respekt.